गौतम बुद्ध रंगशालालाई ऐक्यबद्धता
 विभिन्न खेलका राष्ट्रिय तथा अन्तर्राष्ट्रिय खेलाडीहरूले धुर्मुस–सुन्तली फाउन्डेसनले चितवनको भरतपुरमा निर्माण सुरु गरेको गौतम बुद्ध अन्तर्राष्ट्रिय क्रिकेट रंगशाला निर्माणमा हातेमालोको आह्वान गरेका छन् ।
काठमाडौँ —  विभिन्न खेलका राष्ट्रिय तथा अन्तर्राष्ट्रिय खेलाडीहरूले धुर्मुस–सुन्तली फाउन्डेसनले चितवनको भरतपुरमा निर्माण सुरु गरेको गौतम बुद्ध अन्तर्राष्ट्रिय क्रिकेट रंगशाला निर्माणमा हातेमालोको आह्वान गरेका छन् ।कलाकारद्वय सीताराम कट्टेल ‘धुर्मुस’ र कुन्जना घिमिरे ‘सुन्तली’ को अगुवाइमा भरतपुर–१४ रामपुरमा गौतम बुद्ध अन्तर्राष्ट्रिय क्रिकेट रंगशाला निर्माण हुँदै छ । क्रिकेट रंगशालाबाहेक त्यहाँ फुटबल मैदान र बहुउद्देश्यीय कभर्डहल पनि बन्नेछ ।रंगशाला निर्माण महाअभियानअन्तर्गत खेलकुद समितिका संयोजक ओलम्पियन तथा कीर्तिमानी तेक्वान्दो खेलाडी दीपक विष्टसहितका विभिन्न खेलका खेलाडीहरूले खेलाडीहरूको मन्दिर निर्माण भइरहेकाले सबैको सहयोगको अपिल गरेका हुन् । आइतबार विज्ञप्ति जारी गरी उनीहरूले रंगशाला निर्माण खेलाडीहरूको सपना रहेको र भविष्यमा देशकै ठूलो खेलकुद संरचना बन्ने विश्वास गरिएको छ ।‘महाअभियानमा जोडिन पाउँदा हामी खेलाडीलाई गर्व महसुस हुन्छ । खेलाडीको मन्दिर निर्माणमा हामी खेलाडी सधैं साथमा छौं । यो संरचना कुनै व्यक्तिविशेषको नभई देशको सान राख्ने खेलाडीका लागि भएकाले देश/विदेशमा रहने सबै नेपालीलाई सहयोगको आग्रह छ,’ विज्ञप्तिमा भनिएको छ । 